פטריק סווייזי

פטריק ויין סווייזי (באנגלית: Patrick Wayne Swayze; 18 באוגוסט 1952 – 14 בספטמבר 2009) היה שחקן, רקדן וזמר אמריקאי, היה מועמד לשלושה פרסי גלובוס הזהב, והוא מוכר בין היתר מסרטיו כגון "צפון ודרום" (1985), "ריקוד מושחת" (1987), "שומר הברים" (1989), "רוח רפאים" (1990)", "נקודת פריצה" (1991), "קאדילק של סופשבוע" (1995) ו"דוני דארקו" (2001).

ביוגרפיה
סווייזי נולד ביוסטון, טקסס, ארצות הברית. הוא השני מבין חמשת ילדיהם של הכוריאוגרפית פטסי סווייזי ושל ג'סי סווייזי, אלוף רודיאו. הייתה לו אחות מבוגרת בשם ויקי ושלושה אחים צעירים: דון, שון ובמבי. משפחת אביו היא במקור מדורסט, אנגליה. במהלך לימודי התיכון הוא למד גם בלט, החלקה על הקרח, משחק ופוטבול בתקווה לקבל מלגת ספורט ללימודים במכללה. לאחר פציעה בברך, הוא ויתר על הקריירה והחל להתאמן באמנויות לחימה: טאקוונדו ואייקידו. ב-1972, עבר לניו יורק ולמד בבתי ספר לבלט.

קריירה
תפקידו המקצועי הראשון היה במופע של דיסני, ובהמשך הופיע בהפקה של "גריז" בברודוויי. ב-1979, הופיע בסרטו הראשון, "סקייטמן, U.S.A". הוא השתתף ב-1981 בהופעת אורח בסדרת הטלוויזיה "מ.א.ש".

סוויזי התפרסם לאחר ששיחק בסרט "נערי הכרך" ב-1983. בשנת 1985 החל לשחק במיני סדרה "צפון ודרום". בשנת 1987, כיכב בסרט "ריקוד מושחת" לצידה של ג'ניפר גריי. הסרט הופק בתקציב נמוך ותוכנן להיות מוקרן שבוע אחד בלבד ולאחר מכן לעבור לקלטות וידאו, אך בפועל הוא זכה להצלחה רבה וסוויזי היה מועמד לפרס גלובוס הזהב. בדצמבר 1987, הוציא לצד וונדי פרייזר את הסינגל "She's Like the Wind".

לאחר מכן הוצעו לסוויזי סרטים רבים והוא שיחק ב-1989 ב"שומר הברים" לצידו של סם אליוט. ב-1990 כיכב בסרט "רוח רפאים" לצידה של דמי מור שזכה אף הוא להצלחה ופרסום רב. ב-1991 שיחק לצידו של קיאנו ריבס בסרט "נקודת פריצה". במאי 1997 נפצע קשה כאשר נפל מסוס ונפגע מעץ במהלך צילומי הסרט "מכתבים מרוצח". הוא שבר את רגליו וגידיו נותקו מכתפיו. צילומי הסרט הופסקו לחודשיים והוא יצא לאקרנים ב-1998.

בשנת 2001 שיחק בסרט "דוני דארקו". ב-2002 שיחק בסרט "להתעורר ברינו" לצידה של שרליז תרון, וב-2003 שיחק בקומדיה השחורה "11:14" לצד הילרי סוונק. בשנת 2004 שיחק תפקיד אורח בסרט המשך שלא הצליח, בשם "ריקוד מושחת: לילות הוואנה". בשנת 2006 דיבב בסרט "השועל והכלבלב 2" בהפקת אולפני דיסניטון, כשזהו תפקיד הדיבוב היחידי בקריירה שלו.

סרטו האחרון של סווייזי לפני מותו היה "בוקר כחול בהיר" משנת 2009, בו הופיע גם אחיו דון בתפקיד שולי, כסדרן במועדון חשפנות.

חייו האישיים
ב-12 ביוני 1975 נישא לשחקנית ליסה ניאמי. הזוג הכיר ב-1970, כאשר ליסה החלה לקחת שיעורי ריקוד אצל אמו של סווייזי. לזוג לא היו ילדים וליסה חוותה הפלה טבעית במהלך הנישואים.

ב-1982 נפטר אביו של סוויזי בגיל 57 מהתקף לב פתאומי. לאחר מכן החל סווייזי לסבול מאלכוהוליזם. הוא היה גם מעשן כבד. לאחר מות אחותו הבכורה ויקי ב-1994, שהתאבדה בגיל 45 באמצעות מנת יתר, החל בטיפול באלכוהוליזם.

סווייזי גם עסק בהרבעת סוסים ערביים.

בדצמבר 2007 הוא החל לחוש כאבים בקיבה בעקבות חסימה בצינורות המרה. בינואר 2008 אובחן כחולה בסרטן הלבלב, ממנו מת ב-14 בספטמבר 2009 בגיל 57. גופתו נשרפה והאפר פוזר בחווה שלו בניו מקסיקו.

פילמוגרפיה
 קולנוע 
Skatetown USA 1979
"נערי הכרך" (1983)
"גיבור שלא יחזור" (1983)
"שחר אדום" (1984)
"חתיך חתיך" (1986)
"שחר הפלדה" (1987)
"ריקוד מושחת" (1987)
"שומר הברים" (1989)
"Next of Kin" (1989)
"רוח רפאים" (1990)
"נקודת פריצה" (1991)
"עיר של אושר" (1992)
"Father Hood" (1993)
"קדילאק של סופשבוע" (1995)
"הנתיב השחור" (1998)
"לולו לנצח" (2000)
"דוני דארקו" (2001)
"הדרקון הירוק" (2001)
"ריקוד אחרון" (2003) 
"11:14" (2003)
"ריקוד מושחת:לילות הוואנה" (2004)
"איזו מאמי" (2005)
"השועל והכלבלב 2" (2006)
"בוקר כחול בהיר" (2009)

 טלוויזיה 
 The Renegades 1983
 "צפון ודרום" (1986) - מיני-סדרה
 "The Beast" (2009)

קישורים חיצוניים

 פטריק סווייזי, ב-Eonline.co.il (ישראל)






הערות שוליים

קטגוריה:שחקני קולנוע וטלוויזיה אמריקאים
קטגוריה:אישים שהונצחו בשדרת הכוכבים של הוליווד: קולנוע
קטגוריה:אמריקאים שגווייתם נשרפה
קטגוריה:אמריקאים שנפטרו מסרטן הלבלב
קטגוריה:אמריקאים שנולדו ב-1952
קטגוריה:אמריקאים שנפטרו ב-2009